《望南山别峰见树间烟出知有隐者》
元代·方回

南山有别峰，石树相因依。
兹晨偶流目，遥见青烟微。
未知此林偶，谁家掩荆扉。
我亦欲一往，结茅纫槲衣。
秋饭所种粟，春羹自生薇。
今年四阅月，孤城闭贼围。
当其薪粲绝，无翅何由飞。
客谓郊关外，似觉事转非。
岁俭剽夺急，村荒游徼稀。
豺狼方磨牙，择人以自肥。
市隐世态恶，岩栖心事违。
四海岂不广，惆怅将焉归。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。